Paola Cerutti

NOVORODENEC

Návod na použitie

PRELOŽILA ALEXANDRA LENZI KUČMOVÁ

Ukážka z elektronickej knihy

Paola Cerutti

Neonato. Istruzioni per l’uso

Copyright © 2018 by Giunti Editore S.p.A., Firenze – Milano

www.giunti.it

Graphic project: Enrico Albisetti

Translation © 2020 by Alexandra Lenzi Kučmová

Poetry translation © 2020 by Jana Kantorová-Báliková

Slovak edition © 2020 by IKAR, a.s.

Všetky práva sú vyhradené. Nijaká časť tejto knihy sa nesmie reprodukovať, ukladať do informačných systémov ani prenášať v akejkoľvek podobe či akýmkoľvek spôsobom – elektronicky, mechanicky, fotokopírovaním, nahrávaním alebo inak – bez predchádzajúceho písomného súhlasu vlastníka autorských práv.

Z talianskeho originálu Neonato. Istruzioni per l’uso (Giunti Editore S.p.A., Firenze – Milano 2018) preložila Alexandra Lenzi Kučmová.

Verše preložila Jana Kantorová-Báliková.

Redigovala Želmíra Čížová.

Technická redaktorka Helena Oleňová.

Vydalo vydavateľstvo IKAR, a.s., Bratislava v roku 2020 ako svoju 1 633. publikáciu v elektronickej podobe.

Prvé vydanie.

Sadzba a zalomenie do strán ITEM, spol. s r. o., Bratislava.

ISBN 978-80-551-7257-6

Vytvorenie elektronickej verzie Dibuk, s. r. o., 2020

PREDSLOV A BLAHOŽELANIE

Blahoželáme vám k zakúpeniu tohto Návodu na použitie a zároveň aj k tomu, že ste si už novorodenca pravdepodobne naplánovali, objednali, vyrobili alebo dokonca získali. Skôr ako začnete novorodenca používať, pozorne si prečítajte tento návod a starostlivo si ho odložte pre prípad, že ho ešte budete potrebovať.

Novorodenec totiž prišiel na svet, aby vám život obrátil naruby. Vyzbrojte sa trpezlivosťou, usmejte sa, zhlboka sa nadýchnite a pripravte sa spolu s ním či s ňou na nádherné a nepredvídateľné dobrodružstvo. Pomôže vám práve tento praktický polovážno-technický manuál pre rodičov.

Pri využívaní informácií obsiahnutých v tomto návode sa budete môcť beztrestne popučiť od smiechu a pritom si ani neuvedomíte, že získavate dôležité, ba priam vedecké poznatky týkajúce sa riadenia a starostlivosti o vášho novorodenca.

Tento návod v skutočnosti zostavila ozajstná detská lekárka, odborníčka na gastroenterológiu a výživu detí, ako aj na celostnú medicínu. Doktorka Paola Cerutti je mama a lekárka, dôsledná a vyškolená vo vedeckom prístupe, ale zároveň vybavená dostatočnou dávkou irónie, ktorú využíva ako vzácny a neoddeliteľný komunikačný nástroj.

Niekedy aj zdravotná výchova prechádza cez úsmev, predovšetkým ak ide o ľudské mláďatá.

ÚVOD

Túto publikáciu tvoria dve časti. Prvá, skutočný Návod na použitie, je autentický manuál a člení sa na tieto kapitoly:

- všeobecná schéma, kde vysvetlíme technické zloženie rozličných modelov novorodenca, ktoré sú aktuálne k dispozícii, a objasníme, ako správne spracovať odpad, ktorý novorodenec produkuje. Nájdete tu aj dôležité informácie týkajúce sa životopisu novorodenca, ako aj zoznam autorizovaných centier pomoci od starých rodičov po detského lekára.

- inštalácia, kde nájdete výrobné detaily novorodenca, ako aj spôsob, akým sa novorodenec kolauduje, homologuje, imatrikuluje a inštaluje vo vašej domácnosti, kde ho budete môcť najlepšie konfigurovať podľa vašich alebo azda jeho potrieb.

- doplnky, kde vám vymenujeme najmodernejšie dodávané doplnky alebo také, ktoré si môžete zakúpiť nezávisle od vášho modelu novorodenca: je ich dostatočne veľa, všetkých druhov a farieb, niekedy medzi nimi nájdete dokonca aj užitočné veci.

- funkčnosť, vďaka ktorej odhalíte jednoduché, ale aj zložité funkcie novorodenca, ak sa budete riadiť našimi pokynmi, okrem iného sa naučíte, ako ho vhodne uskladniť v školských centrách zhromažďovania tovaru, ktoré sú k dispozícii na území štátu, ale aj ako si poradiť s vývojom jeho funkcií doma, aby ste ich nepokazili nesprávnou výchovou alebo chybným príkladom. Novorodenec nasiakne všetko, hoci čistotu nezanecháva.

- údržba, kde sa dozviete, ako sa správne starať o čistotu novorodenca, ďalej o prevencii porúch a pravidelnej aktualizácii jeho technických funkcií: osvojte si tieto úkony s trpezlivosťou a pri plnom vedomí.

- bezpečnosť, s exkluzívnym a nenahraditeľným príbalovým letákom, na ktorý čakali generácie rodičov pred vami a ktorý vám vysvetlí, ako dávkovať terapeutické účinky novorodenca, naučíte sa okrem iného, ako narábať s rizikami, alarmami, stavmi núdze a poruchami, a tiež ako a kedy sa v prípade potreby obrátiť na autorizovanú asistenčnú službu.

- právne poznámky, kde sa oboznámite s hlavnými skutočnými alebo údajnými predpismi o vlastníctve, právach a povinnostiach pri narábaní s novorodencom, nebudú chýbať ani úvahy o duševnom vlastníctve a copyrighte výrobku. Náš manuál ako prvý zverejňuje platnú záruku, ktorá chráni rodiča a novorodenca aj v zahraničí a tiež zmluvné podmienky, ktoré rodič viac-menej vedome uzatvára v okamihu inštalovania novorodenca vo svojej domácnosti.

Druhá časť s názvom Prečo tento manuál vám exkluzívne odhalí tajomstvá, ktoré sa v tomto vzácnom manuáli nachádzajú. Môžete ich však pochopiť, len ak pozorne dočítate prvú časť.

Sústreďte sa na každú získanú informáciu. Naučte sa postupne, ako sa deň po dni, mesiac po mesiaci, rok po roku k novorodencovi priblížiť a správne ho aktivovať. Vynaložte na to všetko úsilie a vážnosť.

A napokon, prestaňte sa brať príliš vážne a počúvajte, čo vám hovorí vaše srdce.

Prajeme vám príjemné čítanie.

NÁVOD NA POUŽITIE

1 VŠEOBECNÉ INFORMÁCIE O NOVORODENCOVI

Malý, zdanlivo nevinný cicavec, etymologicky „novo-narodený“, ktorý práve pristál na našej planéte, hoci v skutočnosti pochádza ktovie z akej vzdialenej časopriestorovej hĺbky, mláďa ľudského druhu, je presne tá bytosť, ktorá napriek svojej nevôli ukončila svoju blaženú plodovú existenciu pôrodom. Jeho narodenie, teda okamih, ktorý ho zadefinuje a zvyčajne znamená začiatok, v skutočnosti znamená len presťahovanie tohto ROZPRÁVKOVÉHO VÝSLEDKU našej neuveriteľnej vytrvalosti v rozmnožovaní k nám! Nedajte sa oklamať jeho pohľadom a nevinnými oblými tvarmi. Šialene si vás získa a radíme vám, aby ste mu v tom vôbec nebránili.

No nevhodné zaobchádzanie s novorodencom môže spôsobiť vážne škody. Hoci je náš výrobok malý, má nekonečný potenciál. Správať sa k novorodencovi povrchne by bolo pomerne unáhlené. Každá žena a každý muž, ktorí majú do činenia s novorodencom a s dieťaťom, na ktoré sa novorodenec nebadane premení, budú môcť krok po kroku objavovať svet, ktorý dosiaľ nepoznali. Svet, na ktorý si už nepamätáme. Z nedávnych prestížnych pseudovedeckých výskumov tohto RAFINOVANÉHO ĽUDSKÉHO REMESELNÉHO VÝROBKU však vyplynulo, že mnohí z vás, mnohí z nás, možno všetci, aj tí, ktorí novorodenca nemajú a nikdy nebudú mať, nosia nejakého novorodenca vo svojom vnútri. Pretože ním boli.

Ak novorodenca spoznáte do najmenších detailov, mohlo by sa vám stať, že viac spoznáte samých seba.

1.1 TECHNICKÉ ÚDAJE NOVORODENCA

1.2 ZLOŽENIE

Opis

Novorodenec je automaticky rastúce ľudské mláďa, ktoré má tendenciu rozvíjať sa na rozhraní vlastných sklonov a podnetov od rodičov, ktorí ho dostali do vlastníctva. Kostná a svalová konštrukcia zaručuje vynikajúcu ohybnosť a pevnosť, ale radíme vám, aby ste s novorodencom zaobchádzali vždy veľmi opatrne a s obrovským rešpektom. Novorodenec je vyrobený v súlade s normami ľudskej reprodukcie. Nateraz. Obsah reziliencie a výdrže je súčasťou modelu, ale treba ho postupne rozvíjať správnym používaním.

Zaobchádzanie s novorodencom

Novorodenca treba objímať a zdvíhať vždy tak, aby mal podopretú hlavičku. Po troch mesiacoch si ju postupne bude podopierať on sám. Keď vezmete novorodenca na ruky, musíte mu ustavične venovať pozornosť a rozhodne nesmiete stratiť rovnováhu, čím by ste mu mohli spôsobiť škaredé pády. Aj v prípade potreby tíšenia a vypnutia nesmiete novorodencom triasť, búchať ním, ani ho vyhadzovať do vzduchu! Pre vás to môže byť zábavné, ale novorodencovi by ste tak mohli spôsobiť veľmi vážne poškodenie mozgu. Záruka sa na tento alebo iný typ výrobku nevzťahuje v prípade vedomého alebo aj neúmyselného zlého zaobchádzania.

Vlastnosti

Čiastočne hydrofóbny. Stálofarebný. Môžete ho prať ručne vo vlažnej vode s teplotou 37 °C. Nebieliť. Nežmýkať. Nevešať dolu hlavou, aspoň nie spočiatku (o niekoľko mesiacov sa novorodenec sám dostane do takej polohy ležmo, v ktorej bude radšej klásť nohy na miesto pre hlavu a na opak). Buďte trpezlivý.

Tvar

Novorodenec je oblý a mäkučký ako pampúšik. Na rozdiel od dospelej ľudskej bytosti má veľkú hlavu a guľaté bruško. Len čo ho vyrobia, má tendenciu držať končatiny trocha ohnuté a rád býva schúlený v mierne skrčenej polohe. Mesiac po jeho nadobudnutí začnete oceňovať, že sa už ...

Koniec ukážky

Table of Contents

Titulná strana

Tiráž

PREDSLOV A BLAHOŽELANIE

ÚVOD

NÁVOD NA POUŽITIE

1 VŠEOBECNÉ INFORMÁCIE O NOVORODENCOVI

PREČO TENTO MANUÁL